DA wen maar VF Plus groei in KrugersdorpArgieffoto Die DA het in hierdie week se tussenverkiesings twee wyke in Krugersdorp aan die Wes-Rand gemaklik behou, maar baie steun aan die VF Plus ingeboet. Elders het die ANC nog ŉ wyk in Zoeloeland by die IVP afgeneem. Die ANC het ook ŉ wyk in die Transkei maklik behou, hoewel Jimmy Manyi se nuwe party stewig vertoon het. Mogale City wyk 18 sluit die woonbuurte Rangeview en Mindalore in Krugersdorp in. Dit is gewen deur Andries Eksteen (DA) met 1 261 stemme, gevolg deur die VF Plus met 528, die ANC met 24 stemme en die EFF met 4 stemme. Dit verteenwoordig ŉ swaai van 13 persentasiepunte teen die DA sedert 2016. Mogale City wyk 21 is die woonbuurt Kenmare in Krugersdorp. Dit is gewen deur Lynette du Toit (DA) met 1 242 stemme, gevolg deur die VF Plus met 497 stemme, die ANC met 18 en die EFF met 2 stemme, wat ‘n swaai van 12 persentasiepunte teen die DA beteken. Die ANC het wyk 18 van die Abaqulusi-munisipaliteit, wat gesetel is in die KwaZulu-Natalse dorp Vryheid, net-net by die IVP afgeneem. Die wyk sluit ŉ deel van die dorp eMondlo en aanliggende plase in. Die nuwe raadslid is Thandanani Zungu (ANC) wat 890 stemme getrek het teenoor 874 vir die IVP. Die EFF het 181 stemme gekry en die NFP 74. Dit verteenwoordig ŉ swaai van 13 persentasiepunte teen die IVP. Laastens het Nomnikelo Yehana (ANC) wyk 21 van die Nyandeni-munisipaliteit vir haar party behou. Dit is ŉ landelike gebied buite Libode in die Transkei. Die ANC het 1 073 stemme gekry, die ATM 498, die EFF 43 en die UDM 30. Dit beteken ŉ swaai van 15 persentasiepunte teen die ANC.